Studentidé kan gi doblet togtrafikk

Slik vil en gruppe ingeniørstudenter hindre sprengt kapasitet på hovedstadens jernbanenett.

Slike scener vil bli en saga blott hvis Oslo får en ny togtunnel, mener jernbaneekspert. ARKIVFOTO: JON HAUGE

5. januar 2012

Med denne løsningen kan i beste fall jernbanekapasiteten inn til byen dobles, og rundt 50 tog vil kunne kjøre gjennom Oslo pr. time og retning. I tillegg vil stappfulle perronger forårsaket av feil i tunnelen være en saga blott, ifølge jernbaneekspert Kathrine Gjerde i arkitektfirmaet Rambøll.

– De fleste i Oslo-området har opplevd flere ganger å bli stående på plattformen. Det vil nesten aldri skje med en ekstra tunnel gjennom byen. Skjer det feil i tunnelen, har du alltid en annen vei å kjøre, sier Gjerde.

Tunnel under sentrum vest

I en mulighetsstudie utarbeidet av studentene ved Høgskolen i Oslo og Akershus under veiledning av Rambøll foreslås en underjordisk trasé vestover fra Oslo S. Denne kobler seg på Bærumstunnelen mellom Lysaker og Sandvika, som åpnet i høst.

Øst for Bærumstunnelen anbefaler studien å bygge Fornebutunnelen. Denne skal gå via en ny, underjordisk stasjonshall på Lysaker stasjon og ende i en seksspors endestasjon med snuplass på Fornebu. På denne måten slipper man å kjøre tomme tog langt ut av byen for å snu. Studien viser i tillegg til at Fornebu-området er i kraftig vekst, samtidig som kollektivtilbudet i forstaden i dag er lite utbygget.

18 milliarder

På bakgrunn av en ventet befolkningsvekst på 450000 i Oslo og Akershus de nærmeste 30 årene skal Jernbaneverket innen mars svare samferdselsministeren på hvor fort Oslo trenger en ny tunnel, og hvor denne skal gå. Rambøll har allerede presentert sitt forslag for Jernbaneverket.

– Hvor realistisk er det at denne løsningen blir virkeliggjort?

– Det handler om politisk vilje. Det er stor enighet om at noe bør gjøres for togtrafikken gjennom Oslo, men om det blir akkurat denne løsningen er mer usikkert, sier Gjerde.

Skulle samferdselsministeren falle for ideen, er den anslått å koste 18 milliarder kroner å gjennomføre. Byggetiden er beregnet til syv år og fire måneder.

Lysaker stasjon Illustrasjon: Ramb ll